SET รีบาวด์ 10 จุด แรงซื้อหุ้นบิ๊กแคป-ลุ้น ครม.กระตุ้นเศรษฐกิจปีใหม่
SET รีบาวด์ 10 จุด รับแรงซื้อหุ้นบิ๊กแคป-ลุ้นผลประชุม ครม.กระตุ้นเศรษฐกิจปีใหม่ ได้แก่ ช้อปดีมีคืนที่จะมีผลดีต่อกลุ่มค้าปลีก, คนละครึ่งเฟส 4, เราเที่ยวด้วยกัน

21 ธ.ค. 2564

ผู้สื่อข่าวรายงานว่า ดัชนีตลาดหุ้นไทย ณ เวลา 10.12 น. อยู่ที่ 1,625.33 จุด เพิ่มขึ้น 9.53 จุด หรือ 0.59% สูงสุดที่ 1,627.66 จุด ต่ำสุดที่ 1,622.38 จุด มูลค่าการซื้อขาย 8.98 หมื่นล้านบาท
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้จะอยู่ในลักษณะซึมๆ อาจมีเทคนิคเคิลรีบาวด์ โดยตลาดเอเชียเช้านี้ฟื้นตัวหลังตลาดหุ้นทั่วโลกรับผลกระทบไวรัสโอมิครอนระบาดเพิ่มขึ้น
ขณะที่วันนี้มีการประชุมคณะรัฐมนตรี (ครม.) ที่คาดว่าจะมีของขวัญปีใหม่ให้กับประชาชน ได้แก่ ช้อปดีมีคืนที่จะมีผลดีต่อกลุ่มค้าปลีก, คนละครึ่งเฟส 4, เราเที่ยวด้วยกัน ดังนั้นตลาดหุ้นไทยวันนี้แกว่งตัวกรอบแคบ ทั้งบวกและลบ พร้อมให้แนวรับสำคัญที่ 1,600 จุด และ 1,608 จุด ส่วนแนวต้าน ให้ไว้ที่ 1,620, 1,624 จุด
ด้านบล.กรุงศรี ระบุในบทวิเคราะห์วันนี้ (21 ธ.ค.2564) ว่า  คาด SET แกว่งตัว 1,605-1,625 จุด ซึ่งนักลงทุนยังคงกังวลการระบาด Omicron ที่รุนแรงทั้งฝั่งยุโรปและสหรัฐซึ่งคาดว่าหลายประเทศจะมีมาตรการควบคุมซึ่งจะกระทบต่อการฟื้นตัวทางเศรษฐกิจ นอกจากนี้ราคาน้ำมันดิบที่ทรุดตัวลงแรงจะเป็นอีกแรงกดดัน อย่างไรก็ตามแรงซื้อหุ้นที่มีข่าวเฉพาะตัวจะ ช่วยหนุนให้ดัชนีสลับรีบาวด์ขึ้นได้
ส่วนบล.คิงส์ฟอร์ด ระบุในบทวิเคราะห์วันนี้ (21 ธ.ค.2564) ว่า ประเมิน SET Index แกว่งตัว Sideway Down ในกรอบ 1,600-1,630 จุด ให้ติดตามสถานการณ์การแพร่ระบาดของไวรัสสายพันธุ์โอมิครอนที่พบการติดเชื้อจากในประเทศเป็น รายแรก แนะนำทยอยซื้อเมื่อดัชนีอ่อนตัว KBANK, SCB / CPALL, CPN, CRC / GULF, GPSC หากควบคุมได้คาดอุปสงค์ในประเทศที่ฟื้นตัวจะเป็นแรงหนุนในปีหน้า